સંબંધ તૂટી ગયા પછી પણ આપણે ઘણી વાર એવું કહીએ છીએ કે, ના એની સાથે હું કંઈ ખોટું કરી ન શકું. અત્યારે ભલે સંબંધ નથી, પણ એક સમયે એ સંબંધ સ્વસ્થ હતો. પ્રેમ છૂટતો હોય છે. દોસ્તી તૂટતી હોય છે. છેડા ફાટતા હોય છે. દિશાઓ બદલાતી હોય છે, એ બધું થયા પછી આપણે કેવા છીએ એનાથી આપણી કક્ષા મપાતી હોય છે. આપણે વામણા છીએ કે વિરાટ એ નક્કી થતું હોય છે. આપણે છીછરા છીએ કે છલોછલ એ ખબર પડતી હોય છે. આપણી કક્ષા નક્કી બીજા કરતા હોય છે, પણ સરવાળે તો એ આપણાં વર્તન, આપણી માનસિકતા, આપણા ઇરાદા, આપણી દાનત અને આપણી લાયકાતથી જ નક્કી થતું હોય છે. આપણે જેવા હોઈએ એવી જ આપણી કક્ષા હોય છે. આપણી છાપ, આપણી ઇમેજ, આપણી આબરૂ અને આપણી પ્રતિષ્ઠા માટે આપણે જ જવાબદાર હોઈએ છીએ. ફૂટપટ્ટી કોઈની હોય છે, માપ તો આપણે હોઈએ એટલું જ નીકળવાનું છે.